b'\n_START_ARTICLE_\nPsihoticizem\n_START_PARAGRAPH_\nEysenckova teorija osebnosti opredeljuje psihoticizem (P), poleg nevroticizma in ekstravertnosti, kot tretjo dimenzijo osebnosti. Eysenck jo je opredelil kot kontinuum, ki ima na enem skrajnem polu nagnjenost k psihozi (shizofrenija in bipolarna motnja razpolo\xc5\xbeenja), na sredi je psihopatija (antisocialno vedenje), na drugem skrajnem polu pa je visoko socializirano vedenje.Gre predvsem za antisocialno vedenje, nekonformizem, agresivnost in impulzivnost .\n_START_SECTION_\nMerjenje psihoticizma\n_START_PARAGRAPH_\nEysenck je s sodelavci razvil razli\xc4\x8dne samoocenjevalne vpra\xc5\xa1alnike (Eysenckov osebnostni vpra\xc5\xa1alnik) za merjenje psihoticizma, tako za odrasle kot tudi za otroke . Posameznik z visokim dose\xc5\xbekom na lestvici psihoticizma je opredeljen kot hladen, neoseben, nezmo\xc5\xbeen so\xc4\x8dustvovanja, neprijazen, neiskren, \xc4\x8duda\xc5\xa1ki, ne\xc4\x8dustven, antisocialen, s paranoidnimi idejami, da so drugi naperjeni proti njemu, ni pripravljen pomagati drugim in ni zmo\xc5\xbeen uvida. Posameznike z visoko izra\xc5\xbeenim psihoticizmom velikokrat najdemo med zaporniki, shizofreniki in odvisniki od alkohola ali drog .\n_START_SECTION_\nPovezanost z drugimi osebnostnimi modeli\n_START_PARAGRAPH_\nTudi ve\xc4\x8dina drugih osebnostnih modelov vsebuje dimenzijo, ki je primerljiva psihoticizmu. Na primer v petfaktorskem modelu osebnosti sta to sprejemljivost in vestnost , v Zuckermanovem modelu je to dimenzija impulzivnost-nesocializirano iskanje dra\xc5\xbeljajev , Cloningerjeva lestvica iskanja novosti vklju\xc4\x8duje impulzivnost in raziskovanje, Tellegenova dimenzija zadr\xc5\xbeanost (angl.\xc2\xa0\xc2\xbbconstraint\xc2\xab), ki vklju\xc4\x8duje nadzor, izogibanje nevarnosti in tradicionalizem, pa bi lahko bila inverzna lestvici psihoticizma ali impulzivnosti.'